FI Euroopan unionin virallinen lehti CE 88/534

(2004/C 88 E/0546)

KIRJALLINEN KYSYMYS E-0786/04

esittäjä(t): Proinsias De Rossa (PSE) komissiolle

(11. maaliskuuta 2004)

Aihe: Poliisiyhteistyö ja ihmisoikeudet

Pyrkiessään tehostamaan rajatylittävän terrorismin ja järjestäytyneen rikollisuuden torjuntaa puheenjohtajavaltio Irlanti on asettanut etusijalle poliisin, tullin ja turvallisuuspalvelujen välisen yhteistyön laajentamisen kaikissa jäsenvaltioissa.

Voiko komissio taata, että suunniteltaessa jäsenvaltioiden rikosten torjunnasta vastaavien yksiköiden yhteistyötä noudatetaan kansainvälisiä ihmisoikeusvaatimuksia ja suositeltavia käytäntöjä? Vaatiiko komissio, että velvollisuudet raportoida toiminnasta sisällytetään suunnitelmiin, jotta asianosaiset viranomaiset voivat varmistaa ihmisoikeuksien täydellisen suojelun?

António Vitorinon komission puolesta antama vastaus

(29. huhtikuuta 2004)

Kaikkia lainvalvontaviranomaisten yhteistyöjärjestelyjä, jotka perustuvat Euroopan unionista tehdyn sopimuksen VI osaston mukaisiin välineisiin, tarkastellaan huolellisesti sen varmistamiseksi, että ne ovat kyseisen sopimuksen 6 artiklaan sisältyvien yhteisten määräysten mukaiset.

Komissio on aina ottanut huomioon sen, että turvallisuutta lisäävää politiikkaa laadittaessa on varmistettava, että perusoikeuksia ja -vapauksia sekä oikeusvaltioperiaatetta kunnioitetaan kaikilta osin. Oikeusvaltioperiaatteen ja perusoikeuksien kunnioittaminen on ehdoton edellytys julkisen toiminnan laillisuudelle. Komission tehtävänä on tukea, tarvittaessa asianmukaisin lainsäädäntötoimin, näiden näkökohtien tasapainoista yhteensovittamista kaikkialla unionissa, jotta voitaisiin luoda vapauteen, turvallisuuteen ja oikeuteen perustuva alue ja näin saavuttaa yksi unionin toiminnan päätavoitteista.

Euroopan unionin lainsäädäntö noudattaa kaikilta osin periaatteita, jotka on vahvistettu Euroopan unionista tehdyn sopimuksen 6 artiklassa ja Euroopan unionin perusoikeuskirjassa. Joidenkin puitepäätösten, kuten eurooppalaisesta pidätysmääräyksestä ja terrorismin torjunnasta 13. kesäkuuta 2002 tehtyjen puitepäätösten, johdanto-osassa viitataan nimenomaisesti ihmisoikeuksien kunnioittamiseen.

Kaikki nykyiset ja tulevat jäsenvaltiot ovat lisäksi hyväksyneet Euroopan neuvoston ministerikomitean 19. syyskuuta 2001 jäsenvaltioille antaman suosituksen Rec (2001)10 poliisin eurooppalaisista eettisistä säännöistä (1). Suosituksessa korostetaan, että olisi vahvistettava yhteiset eurooppalaiset periaatteet ja ohjeet, jotka koskevat muun muassa poliisin vastuuvelvollisuutta, jotta voitaisiin taata turvallisuus ja yksilön oikeuksien kunnioittaminen demokraattisissa oikeusvaltioissa. Vastuuvelvollisuuden periaatetta tarkennetaan 15 ja 16 kohdassa, joiden mukaan jäsenvaltioilla on vastuu poliisin toiminnan riippumattomasta valvonnasta vahvistettujen periaatteiden mukaisesti.

Jäsenvaltioiden ja niiden lainvalvontaviranomaisten on EU:n lainsäädäntöä täytäntöönpannessaan kunnioitettava niitä perusoikeuksia, joista määrätään Euroopan unionista tehdyn sopimuksen 6 artiklassa ja Euroopan unionin perusoikeuskirjassa sekä kansainvälisissä sopimuksissa, joissa vahvistetut yleiset oikeusperiaatteet ovat erottamaton osa yhteisön oikeutta ja kyseisen oikeuden suojaamia.

(1) http://www.supremecourt.ge/english/Annex2.pdf